b'\n_START_ARTICLE_\nSlabost\n_START_PARAGRAPH_\nSlabost ali navzea je ob\xc4\x8dutek siljenja na bruhanje.\n_START_SECTION_\nEtiologija\n_START_PARAGRAPH_\nSlabost in bruhanje sta posledica vzdra\xc5\xbeenosti centra za bruhanje, ki ga povzro\xc4\x8dajo aferentni dra\xc5\xbeljaji, med njimi zlasti pove\xc4\x8dana aktivnost parasimpati\xc4\x8dnega \xc5\xbeiv\xc4\x8devja.\n_START_SECTION_\nVzroki\n_START_PARAGRAPH_\nSlabost lahko povzro\xc4\x8dijo \xc5\xa1tevilni dejavniki; lahko gre za fiziolo\xc5\xa1ki homeostatski odgovor na zau\xc5\xbeite eksogene toksine, lahko pa je vzrok na primer bolezen prebavil, bli\xc5\xbenjih organov ali osrednjega \xc5\xbeiv\xc4\x8devja. Slabost lahko povzro\xc4\x8dijo tudi sistemske oku\xc5\xbebe, izpostavljenost sevanju, nose\xc4\x8dnost, zdravila, diabeti\xc4\x8dna ketoacidoza in rak. Slabost in bruhanje sta lahko tudi psihogenega izvora, na primer kot \xc4\x8dustveni odziv na neprijeten vonj ali okus ali pri dolo\xc4\x8denih psihiatri\xc4\x8dnih stanjih, na primer tesnobnosti, depresiji, nervozni neje\xc5\xa1\xc4\x8dnosti._NEWLINE_Najpogostej\xc5\xa1a vzroka akutne slabosti in bruhanja sta gastroenteritis in bakterijska zastrupitev s hrano, lahko pa ju povczro\xc4\x8dijo tudi na primer oku\xc5\xbeba zunaj prebavil, uporaba zdravil, operacija, vnetje trebu\xc5\xa1ne slinavke, slepi\xc4\x8da ali \xc5\xbeol\xc4\x8dnika, obstrukcija tankega \xc4\x8drevesa, diabeti\xc4\x8dna ketoacidoza, addisonska kriza, povi\xc5\xa1an intrakranialni tlak, hepatitis, zau\xc5\xbeitje dra\xc5\xbee\xc4\x8dih ali alergenih snovi. Kroni\xc4\x8dno slabost in bruhanje pa lahko med drugim povzro\xc4\x8dajo zdravila, u\xc5\xbeivanje alkohola in mamil (marihuana, opiati), bolezni prebavil (gastroezofagealni refluks, dispepsija, gastropareza, pepti\xc4\x8dna razjeda, Crohnova bolezen, herniacija), uremija, hiper- ali hipotiroidizem, hiperkalcemija, Addisonova bolezen, sr\xc4\x8dno popu\xc5\xa1\xc4\x8danje, okultni karcinom (na primer trebu\xc5\xa1ne slinavke, plju\xc4\x8d, endokrinih \xc5\xbelez ali prebavil), nevrolo\xc5\xa1ke motnje (povi\xc5\xa1an intrakranialni tlak, migrena, motnje notranjega u\xc5\xa1esa), psihiatri\xc4\x8dne bolezni (depresija, psihoza, tesnobnost)._NEWLINE_Med zdravili, ki pogosto povzro\xc4\x8dajo slabost in bruhanje, so citostatiki (zdravila proti raku), nesteroidni antirevmatiki, antiaritmiki, digoksin, peroralni antidiabetiki, antibiotiki (zlasti eritromicin in baktrim), sulfasalazin, nikotinski obli\xc5\xbei, narkotiki, antiparkinsoniki, antikonvulzivi, vitamini v visokih odmerkih.'